Unisa hof toe oor stakersHoopvolle voornemende student wag buite die Unisa-kampus nadat die instansie gesluit is weens die dreigende staking (7 Januarie 2019). Foto: Brenda Masilela/ANA Unisa het Vrydag ŉ interdik bekom teen studente wat al sedert Maandag by dié universiteit staak en bedrywighede op die kampus in Pretoria ontwrig. Die universiteit sê in ŉ verklaring hy het die Gautengse hooggeregshof genader en versoek om ŉ interdik teen die stakers toe te staan aangesien stakers nie net bedrywighede op die kampus ontwrig nie, maar ook studente en personeel verhoed om die kampus binne te gaan. Altesaam 14 respondente word in die interdik genoem, onder wie die studenteorganisasie Sasco, die ANC-Jeugliga, die EFF-studentekommando, die Nasionale Raad vir Studenteverteenwoordigers en die minister van polisie. Luidens die interdik is die respondente en enige van hul direkte of indirekte ondersteuners of verwante groepe verbied om binne 50 m van enige ingang van die Unisa-kampus aan protesoptrede deel te neem. Die stakers mag ook aan geen protesoptrede deelneem wat bedrywighede op die kampus ontwrig of studente of personeel se regte skend nie. Stakers mag ook nie ingange versper of enigiemand verhoed om die kampus binne te kom of te verlaat nie. Die interdik verbied stakers ook om enige gevaarlike wapens by hulle te hê naby die kampus. Die hof het ook die SAPD opdrag gegee om te verseker dat alle redelike stappe gedoen word om te verhoed dat ingange en uitgange van die universiteitskampus versper word, verkeer op en rondom die kampus ontwrig, asook enige eiendom beskadig word. Polisiebeamptes monitor die situasie buite die Unisa-kampus (7 Januarie 2019). Foto: Brenda Masilela/ANA Die respondente het kans tot 28 Maart om vertoë aan die hof te rig oor hoekom die bevel nie finaal gemaak moet word nie. Maroela Media het vroeër berig hoopvolle studente moes Maandag op die sypaadjies buite Unisa se kampus in Pretoria sit in die hoop dat die hekke oopgemaak sal word nadat die instansie gesluit is weens die staking. Sedertdien het die staking verskerp, ondanks die universiteit se pogings om met die stakers in gesprek te tree. Martin Ramotshela, woordvoerder van die universiteit, het Maandag gesê die universiteit het op die eise van die studente gereageer. Sasco het ŉ lys van eise ingedien, waaronder dat studente van handboeke en skootrekenaars voorsien word. Ramotshela sê sommige kwessies wat deur die studente geopper is, is opgelos en daar is ingestem dat die skootrekenaars aan hulle gelewer sal word voor die akademiese jaar begin. Hy sê egter van die studente se eise het intussen uitgebrei en nou soek hulle meer as wat hulle aanvanklik geëis het, byvoorbeeld dat handboeke ook aan hulle voorsien moet word. Die stakers eis ook dat alle registrasiefooie by die universiteit geskrap moet word en dat ŉ inbelsentrum op die been gebring word om studente met hul aansoeke te help. Lundi Nhlenyama, voorsitter van Sasco, hou vol studente is nie onredelik nie aangesien handboeke en skootrekenaars noodsaaklike hulpbronne vir studiedoeleindes is.